http://www.loc.gov/mods/v3 http://www.loc.gov/standards/mods/v3/mods-3-2.xsd
Βαρέα μέταλλα σε βότανα της Κρήτης και στα αφεψήματά τους
Σκοπός της παρούσας εργασίας είναι ο προσδιορισμός και η μελέτη εννέα βαρέων μετάλλων (Cd, Pb, Cr, Ni, Cu, Fe, Mn, Zn, Co) σε 14 είδη αρωματικών βοτάνων που προμηθεύτηκαν από την τοπική αγορά της Κρήτης (Origanum dictamnus, Origanum majorana, Origanum microphyllum, Origanum vulgare, Rosmarinus officinalis, Mentha pulegium, Melissa officinalis, Satureja thymbra, Thymus vulgaris, Salvia officinalis, Sideritis syriaca, Matricaria chamomilla, Hypericum perforatum, Laurus nobilis), καθώς και στα αφεψήματα που παρασκευάζονται από αυτά. Πιο συγκεκριμένα, μελετάται η πιθανή επιβάρυνση των βοτάνων από βαρέα μέταλλα σε σύγκριση με αντίστοιχες έρευνες από την βιβλιογραφία. Προσδιορίζονται, επίσης, τα επίπεδα των μετάλλων στα αφεψήματα καθώς και η κινητικότητά τους από τα βότανα. Τέλος, μελετάται η πιθανή επιβάρυνση της ανθρώπινης υγείας από τοξικά μέταλλα καθώς και η συνεισφορά σε απαραίτητα μέταλλα, μέσω της κατανάλωσης ενός φλυτζανιού (250 mL) αφεψήματος. Η ανάλυση των δειγμάτων πραγματοποιήθηκε στα Εργαστήρια του τμήματος Περιβάλλοντος, του Πανεπιστημίου Αιγαίου. Οι συγκεντρώσεις των μετάλλων προσδιορίστηκαν με την χώνευση των εναέριων τμημάτων των βοτάνων με την χρήση μικροκυμάτων, ενώ τα εκχυλισμένα μέταλλα προσδιορίστηκαν σε αφεψήματα που παρασκευάστηκαν με βρασμό. Ο προσδιορισμός των μετάλλων πραγματοποιήθηκε με φασματομετρία ατομικής απορρόφησης, χρησιμοποιώντας την τεχνική της φλόγας ή του φούρνου γραφίτη. Τα αποτελέσματα των συγκεντρώσεων τόσο για τα βότανα όσο και για τα αφεψήματα βρίσκονται μέσα στο εύρος των τιμών που υπολογίστηκαν σε αντίστοιχες έρευνες από την βιβλιογραφία. Οι συγκεντρώσεις των μετάλλων στα βότανα είναι σε χαμηλά επίπεδα παρουσιάζοντας, όμως, διακυμάνσεις ανάμεσα στα διάφορα είδη βοτάνων. Οι συγκεντρώσεις των μετάλλων στα αφεψήματα είναι επίσης χαμηλές, χωρίς όμως να έχουμε αρκετές συγκρίσιμες τιμές από την εξεταζόμενη βιβλιογραφία. Όσον αφορά την κινητικότητα των μετάλλων της παρούσας ανάλυσης, είναι σε συμφωνία με την βιβλιογραφία, με τα Co, Mn, Ni, Pb, Zn να εκχυλίζονται σε μεγαλύτερο βαθμό συγκριτικά με τα υπόλοιπα μέταλλα και το Cr και τον Fe να εκχυλίζονται πιο δύσκολα. Όσον αφορά την ημερήσια πρόσληψη δεν παρατηρείται κίνδυνος επιβάρυνσης της ανθρώπινης υγείας από την κατανάλωση αφεψημάτων παρασκευασμένων από τα υπο-μελέτη βότανα. Βέβαια, δεν μπορούν να θεωρηθούν ούτε συμπληρώματα των απαραίτητων μετάλλων για τον άνθρωπο, παρά μόνο σε πάρα πολύ μικρό ποσοστό. Συμπερασματικά, τα βότανα της Κρήτης καθώς και τα αφεψήματά τους δεν παρουσιάζουν κάποιον κίνδυνο για την ανθρώπινη υγεία, χωρίς αυτό να καθιστά περιττή την περαιτέρω έρευνα
των Αλεξιάδου Αλεξάνδρα, Αλεξιάδου Ιωάννα ; υπεύθυνη καθηγήτρια: Αλούπη Μαρία.
Ηλεκτρονική διάθεση στο πλήρες κείμενο - ελεύθερης πρόσβασης.
Πτυχιακή εργασία – Πανεπιστήμιο Αιγαίου, Λέσβος, 2016.